《闲思十首次代内赠韵 其七》
明代·江源

忆从旌节赴边邮，无复花时事剧游。紫燕黄鹂撩妾思，栉风沐雨为君忧。

归鸿浪说能传信，谖草谁云可疗愁。闻道旋车新奏捷，午门争献月支头。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。